Χορήγηση ή τροποποίηση άδειας κατασκευής κεραίας
Διαδικασία άδειας ή τροποποίησης άδειας κατασκευής κεραίας
ΑΙΤΗΣΗ ΑΔΕΙΑΣ ΚΑΤΑΣΚΕΥΗΣ ΚΕΡΑΙΑΣ ΣΤΑΘΜΟΥ ΞΗΡΑΣ Σύμφωνα με την Απόφαση ΕΕΤΤ 919/26/16-12-2019 , "Κανονισμός Αδειών Κατασκευών Κεραιών στην Ξηρά" (ΦΕΚ 4872/Β΄/30-12-2019)
Στην αίτηση περιγράφονται τεχνικά και δομικά χαρακτηριστικά της κατασκευής κεραίας, και δηλώνονται υπεύθυνα κατά περίπτωση ότι: α. Δεν φιλοξενούνται στην κατασκευή κεραίας άλλοι πάροχοι ή αν φιλοξενούνται, έχει εξασφαλιστεί η σύμφωνη γνώμη τους αναφορικά με την ακρίβεια των δηλούμενων στοιχείων. β. αναλαμβάνεται η υποχρέωση υποβολής των δικαιολογητικών στοιχείων και μελετών, που κατά περίπτωση απαιτούνται για την έγκριση δομικών κατασκευών κεραίας σύμφωνα με το άρθρο 23 του νόμου 4635/2019. γ. Έχει διερευνηθεί αν απαιτείται η εκπόνηση μελέτης για την προστασία των ραντάρ της πολιτικής και της πολεμικής αεροπορίας, λόγω χρήσης της ζώνης ραδιοσυχνοτήτων των 2600 MHz και σε καταφατική περίπτωση έχει εκπονηθεί η σχετική μελέτη και έχουν γίνει οι κοινοποιήσεις προς τις αρμόδιες αρχές που τυχόν απαιτούνται. δ. Έχει διερευνηθεί αν απαιτείται η εκπόνηση μελέτης βάσει της υπ’ αριθμόν 262/107 απόφασης της ΕΕΤΤ «Ειδικά Μέτρα προστασίας των σταθμών εποπτείας του Εθνικού συστήματος Διαχείρισης και Εποπτείας Φάσματος Ραδιοσυχνοτήτων από επιζήμιες παρενοχλήσεις» (ΦΕΚ/1262/Β/26-9-2002) και σε καταφατική περίπτωση έχει εκπονηθεί η σχετική μελέτη. ε. Η προδιαγραφόμενη στην αίτηση / δήλωση κατασκευή κεραίας (αιτούμενη κατασκευή κεραίας) δεν εδράζεται εκτός του χώρου εγκατάστασης που ορίζεται σε τυχόν υφιστάμενη άδεια κατασκευής κεραίας (χώρος εγκατάστασης υφιστάμενης άδειας), ή σε περίπτωση που με την αίτηση / δήλωση γίνεται επέκταση του χώρου εγκατάστασης υφιστάμενης άδειας η αιτούμενη κατασκευή κεραίας εδράζεται τουλάχιστον εν μέρει εντός αυτού. Οι αιτήσεις υποβάλλονται μέσω του ιστότοπου του Συστήματος Ηλεκτρονικής Υποβολής Αίτησης (ΣΗΛΥΑ) https://silia.eett.gr/silia/index.xhtml και επέχουν θέση υπεύθυνης δήλωσης σύμφωνα με το άρθρο 8 του Ν.1599/1986 περί της ακρίβειας και πληρότητας των υποβαλλόμενων στοιχείων.
Ο αιτών θα πρέπει να είναι εγγεγραμμένος χρήστης στην πλατφόρμα ΣΗΛΥΑ, στέλνοντας email στο info@eett.gr.
Η έκδοση άδειας Κατασκευής Κεραίας Σταθμού Ξηράς από την ΕΕΤΤ, προϋποθέτει τη σύμφωνη γνώμη της Υπηρεσίας Πολιτικής Αεροπορίας (ΥΠΑ), την έκδοση Απόφασης Έγκρισης Περιβαλλοντικών Όρων (ΑΕΠΟ) από την Περιβαλλοντική Αρχή (εφόσον απαιτείται) και την έκδοση θετικής γνωμάτευσης της Ελληνικής Επιτροπής Ατομικής Ενέργειας (ΕΕΑΕ). Η έκδοση άδειας Κατασκευής Κεραίας Σταθμού Ξηράς από την ΕΕΤΤ, προϋποθέτει τη λήψη του δικαιώματος χρήσης όλων των ραδιοσυχνοτήτων που θα χρησιμοποιηθούν στην κατασκευή κεραίας, εκτός αν πρόκειται για συχνότητες για τις οποίες όπως ρητά ορίζεται στην νομοθεσία, δεν απαιτείται η λήψη δικαιώματος για την χρήση τους.
Ο αιτών οφείλει να κάνει νόμιμη χρήση του φάσματος ραδιοσυχνοτήτων όπως αυτό ορίζεται στο άρθρο 22 παρ.1 του Ν4635/2019
Η διαδικασία αφορά την αδειοδότηση κατασκευής κεραίας ξηράς και απευθύνεται σε κάθε ενδιαφερόμενο και ιδίως σε Παρόχους ηλεκτρονικών επικοινωνιών. Η υλοποίηση γίνεται μέσω του ηλεκτρονικού συστήματος ΣΗΛΥΑ https://silia.eett.gr/silia/index.xhtml Όλες οι κατασκευές κεραιών που είναι καταχωρημένες στο μητρώο κατασκευών κεραιών (Σ.ΗΛ.ΥΑ) είναι προσβάσιμες από το κοινό στον ιστότοπο της ενημερωτικής πύλης κατασκευών κεραιών https://keraies.eett.gr/
Η υποβολή στο ΣΗΛΥΑ αιτήματος χορήγησης ή τροποποίησης άδειας κατασκευής κεραίας θα πρέπει να συνοδεύεται από καταβολή σε τραπεζικό λογαριασμό της ΕΕΤΤ Διοικητικού Τέλους, σύμφωνα με την απόφαση της ΕΕΤΤ 919/26/2019 και ειδικότερα το Άρθρο 11.
Αίτηση προς την Υπηρεσία Πολιτικής Αεροπορίας μέσω ΣΗΛΥΑ
Αίτηση προς την Ελληνική Επιτροπή Ατομικής Ενέργειας
Δήλωση Υπαγωγής σε Πρότυπες Περιβαλλοντικές Δεσμεύσεις
Αίτηση χορήγησης δικαιώματος χρήσης ραδιοσυχνοτήτων
Αποδεικτικό νόμιμης χρήσης φάσματος ραδιοσυχνοτήτων
Η Υπηρεσία Πολιτικής Αεροπορίας αναρτά στο ΣΗΛΥΑ σχετική Γνωμοδότηση, βάσει της αίτησης που έχει υποβάλλει ο ενδιαφερόμενος.
Η Ελληνική Επιτροπή Ατομικής Ενέργειας αναρτά στο ΣΗΛΥΑ σχετική Γνωμοδότηση, βάσει της αίτησης που έχει υποβάλλει ο ενδιαφερόμενος.
Η αίτηση Άδειας Κατασκευής Κεραίας συνοδεύεται με Δήλωση Υπαγωγής σε Πρότυπες Περιβαλλοντικές Δεσμεύσεις σύμφωνα με τα προβλεπόμενα στο άρθρο 8 του Ν. 4014/2011 (ΦΕΚ Α΄209), την ΚΥΑ υπ’ αριθ. οικ. 174610/1-9-2014 (ΦΕΚ 2498/Β΄/19-9-2014) και την ΔΙΠΑ (ΦΕΚ: 439/Β/14-02-2018) περί κατάταξης δημόσιων και ιδιωτικών έργων (Κατηγορία Έργων Β). Τα δικαιολογητικά που συνοδεύουν την Δήλωση είναι συνυφασμένα με την γεωγραφική θέση της κατασκευής κεραίας. Ενδεικτικά, ανάλογα με την θέση της κατασκευής κεραίας, η Δήλωση μπορεί να χρειάζεται να συνοδευτεί από εγκρίσεις δασικών ή αρχαιολογικών αρχών, χάρτη χρήσης γης και μελέτη ηλεκτρομαγνητικού υποβάθρου, σύμφωνα με την φόρμα υποβολής.
Στην περίπτωση που βάσει της κείμενης νομοθεσίας η κατασκευή κεραίας χαρακτηρίζεται ως έργο κατηγορίας Β, δεν μπορεί να υπαχθεί σε πρότυπες περιβαλλοντικές δεσμεύσεις. Ο αιτών καλείται να υποβάλλει στην αρμόδια περιβαλλοντική αρχή Μελέτη Περιβαλλοντικών Επιπτώσεων, προκειμένου να λάβει σχετική Απόφαση Έγκρισης Περιβαλλοντικών Όρων, σύμφωνα με τα προβλεπόμενα στο άρθρο 8 του Ν. 4014/2011 (ΦΕΚ Α΄209) , την ΚΥΑ υπ’ αριθ. οικ. 174610/1-9-2014 (ΦΕΚ 2498/Β΄/19-9-2014) και την ΔΙΠΑ (ΦΕΚ: 439/Β/14-02-2018) περί κατάταξης δημόσιων και ιδιωτικών έργων (Κατηγορία Έργων Α). Στην περίπτωση που η Αρμόδια Περιβαλλοντική Αρχή δεν είναι εγγεγραμμένη στο Σ.ΗΛ.Υ.Α, ο αιτών μετά από σχετική αίτηση, πρέπει να έχει λάβει την Απόφαση Έγκρισης Περιβαλλοντικών Όρων, την οποία καλείται να υποβάλλει.
Στην περίπτωση φιλοξενούμενων φορέων, απαιτείται υποβολή υπεύθυνης δήλωσης των φιλοξενούμενων περί ακρίβειας των υποβαλλόμενων στοιχείων.
Στην περίπτωση που ο αιτών δεν είναι νόμιμος κάτοχος δικαιώματος χρήσης ραδιοσυχνοτήτων που επιθυμεί να χρησιμοποιήσει στην κατασκευή κεραίας, οφείλει να το αποκτήσει κάνοντας σχετική αίτηση στο αρμόδιο τμήμα της ΕΕΤΤ.
Σύμφωνα με το άρθρο 22 παρ. 1β του Ν4635/2019, ως αποδεικτικό νόμιμης χρήσης, νοούνται οι σχετικές αποφάσεις της ΕΕΤΤ ή η υπαγωγή σε κανόνα εξαίρεσης από την εν λόγω υποχρέωση
Διεκπεραίωση αίτησης για χορήγηση ή τροποποίηση άδειας κατασκευής κεραίας
Η διαδικασία περιλαμβάνει την έκδοση εγκριτικών αποφάσεων της Υπηρεσίας Πολιτικής Αεροπορίας, της Ελληνικής Επιτροπής Ατομικής Ενέργειας, καθώς και των κατά περίπτωση Περιβαλλοντικών Αρχών. Ο χρόνος διεκπεραίωσης της διαδικασίας, συνολικά, ορίζεται στο άρθρο 22 του Ν. 4635. H εκδοθείσα άδεια δεν επιτρέπει στον κάτοχο την εγκατάσταση και λειτουργία κατασκευής κεραίας εφόσον δεν πληρούνται οι όροι του άρθρου 21 του Ν. 4635
"Επενδύω στην Ελλάδα και άλλες διατάξεις", ΜΕΡΟΣ ΙΑ΄ "ΨΗΦΙΑΚΗ ΔΙΑΚΥΒΕΡΝΗΣΗ", ΚΕΦΑΛΑΙΟ Α΄ "ΑΔΕΙΟΔOΤΗΣΗ ΚΑΙ ΕΛΕΓΧΟΣ ΚΑΤΑΣΚΕΥΩΝ ΚΕΡΑΙΩΝ ΣΤΗΝ ΞΗΡA"
Ρυθμίσεις Ηλεκτρονικών Επικοινωνιών, Μεταφορών, Δημοσίων Έργων και άλλες διατάξεις.
Ρυθμίσεις θεμάτων Μεταφορών, Τηλεπικοινωνιών και Δημοσίων Έργων και άλλες διατάξεις.
Μέτρα προφύλαξης του κοινού από τη λειτουργία κεραιών εγκατεστημένων στην ξηρά
Κανονισμός Αδειών Κατασκευών Κεραιών στην Ξηρά
Ρύθμιση των θεμάτων που αφορούν εγκαταστάσεις σταθμών και κατασκευές κεραιών που εξαιρούνται από τη διαδικασία αδειοδότησης του άρθρου 21 του ν. 4635/2019.
Καθορισμός κατηγοριών, όρων, προϋποθέσεων και προδιαγραφών λειτουργίας, τεχνικών χαρακτηριστικών, ελέγχου και κυρώσεων για τις κατασκευές κεραιών χαμηλής ηλεκτρομαγνητικής περιβαλλοντικής όχλησης της περ. α της παρ. 2 του άρθρου 29 του ν. 4635/2019 (Α’ 167).
Κύρωση του Κώδικα Διοικητικής Διαδικασίας και άλλες διατάξεις
Περιβαλλοντική αδειοδότηση έργων και δραστηριοτήτων, ρύθμιση αυθαιρέτων σε συνάρτηση με δημιουργία περιβαλλοντικού ισοζυγίου και άλλες διατάξεις αρμοδιότητας Υπουργείου Περιβάλλοντος,
Πρότυπες Περιβαλλοντικές Δεσμεύσεις για έργα και δραστηριότητες της κατηγορίας Β της 12ης ομάδας «Ειδικά Έργα και Δραστηριότητες», α/α 6 «Σταθμοί Βάσης Κινητής και Ασύρματης Σταθερής Τηλεφωνίας», του παραρτήματος ΧΙΙ της Υ.Α. 1958/2012 (Β΄ 21), όπως εκάστοτε ισχύει
Κατά της Απόφασης χωρεί αίτηση θεραπείας σύμφωνα με την κείμενη σχετική νομοθεσία από οποιοδήποτε έχει έννομο συμφέρον, εντός των προθεσμιών που τίθενται από αυτήν, κατά το άρθρο 24 του ν. 2690/1999. Επίσης κατά της Απόφασης χωρεί αίτηση ακύρωσης που ασκείται ενώπιων του Διοικητικού Εφετείου Αθηνών, σύμφωνα με το άρθρο 139 του ν.4727/2020.
Ο ενδιαφερόμενος υποβάλει ηλεκτρονικά αίτημα για έκδοση σχετικής άδειας. Μέσω του ΣΗΛΥΑ το αίτημα προωθείται στις αρμόδιες υπηρεσίες.
Η αίτηση παραλαμβάνεται και διεκπεραιώνεται από κάθε φορέα σύμφωνα με τις αρμοδιότητές του.
Η αίτηση έχει προωθηθεί ταυτόχρονα στις επιμέρους αρμόδιες υπηρεσίες, οι οποίες την επεξεργάζονται παράλληλα και επιστρέφουν το αποτέλεσμα της επεξεργασίας τους. Ο αιτών δέχεται μέσω Σ.ΗΛ.Υ.Α. τις εγκριτικές ή μη αποφάσεις/γνωμοδοτήσεις των επιμέρους φορέων και προωθεί την αίτηση στην ΕΕΤΤ.
Η ΕΕΤΤ εξετάζει την πληρότητα και ορθότητα των δικαιολογητικών, καθώς και τη σύμφωνη γνώμη των αρμόδιων Υπηρεσιών.
Εκδίδεται Άδεια ή Τροποποίηση Άδειας κατασκευής κεραίας και αναρτάται στην ΔΙΑΥΓΕΙΑ https://diavgeia.gov.gr/f/eett
Εκδίδεται απορριπτική απόφαση έκδοσης ή τροποποίησης άδειας Κατασκευής Κεραίας.
Το σύστημα ΣΗΛΥΑ ενημερώνει το ηλεκτρονικό Μητρώο Κεραιών με την εκδοθείσα άδεια ή η απορριπτική απόφαση και τον αιτούντα με ηλεκτρονικό ταχυδρομείο για την έκβαση της αίτησής του. Μέσω ΣΗΛΥΑ ή με ηλεκτρονικό ταχυδρομείο ενημερώνονται και οι αρμόδιες υπηρεσίες που έχουν γνωμοδοτήσει για την κατασκευή κεραίας ή χρειάζεται να γνωμοδοτήσουν, να εγκρίνουν, να αδειοδοτήσουν ή να ελέγξουν μετά την ΕΕΤΤ σύμφωνα με το άρθρο 21 του νόμου 4635/2019.
Η αρνητική Γνωμάτευση οποιουδήποτε αρμόδιου φορέα έχει σαν αποτέλεσμα την λήξη της διαδικασίας αδειοδότησης. Οι αρμόδιες υπηρεσίες υποχρεούνται, μέσα σε τρεις (3) μήνες από την ολοκλήρωση της ηλεκτρονικής υποβολής των ανωτέρω αιτήσεων και μελετών, να ελέγχουν τα δικαιολογητικά και να ενημερώνουν το ΣΗΛΥΑ αναφορικά με: α) την έκδοση των διοικητικών πράξεων εγκρίσεων, β) τη διαπίστωση τυπικών ελλείψεων ή λαθών στις κατατεθειμένες αιτήσεις/μελέτες, προκειμένου οι ανωτέρω ελλείψεις ή λάθη να συμπληρωθούν ή να διορθωθούν από τους αιτούντες μέσα σε προθεσμία που τάσσεται ειδικά για τον σκοπό αυτόν, γ) την αιτιολογημένη απόρριψη των αιτήσεων/μελετών που έχουν υποβληθεί.
Στο σημείο αυτό ο αιτών έχει την δυνατότητα να ανακαλέσει την αίτησή του, τερματίζοντας την διαδικασία. Ο χρόνος διεκπεραίωσης εξαρτάται από την συχνότητα παρακολούθησης του ΣΗΛΥΑ από τον αιτούντα και μπορεί να επηρεάσει σημαντικά την συνολική διάρκεια της διαδικασίας.
Σε περίπτωση σφαλμάτων, ασυμφωνιών ή ελλείψεων, η αίτηση επιστρέφεται στον αιτούντα ο οποίος οφείλει να απαντήσει μέσα σε διάστημα ενός μήνα σύμφωνα με τον κανονισμό αδειών, επιμηκύνοντας έτσι τον χρόνο διεκπεραίωσης της αίτησης
Η άδεια κατασκευής κεραίας εκδίδεται από την ΕΕΤΤ μέσα σε έναν (1) μήνα από την έκδοση όλων των παραπάνω απαιτούμενων διοικητικών πράξεων έγκρισης, σύμφωνα με την παρ. 5 του άρθρου 22 του νόμου 4635/2019.
Οι ενδιαφερόμενοι πολίτες έχουν πρόσβαση στο σύνολο των αδειοδοτημένων κατασκευών κεραιών, μέσω του ιστότοπου www.keraies.eett.gr
Παραλαβή Αίτησης στο ΣΗΛΥΑ και προώθηση στις αρμόδιες Υπηρεσίες ΥΠΑ, ΕΕΑΕ και Περιβαλλοντική Αρχή
Γνωμοδότηση από Υπηρεσία Πολιτικής Αεροπορίας (ΥΠΑ), Ελληνικής Επιτροπής Ατομικής Ενέργειας (ΕΕΑΕ) και αρμόδιας Περιβαλλοντικής Αρχής μέσω ΣΗΛΥΑ
Ενημέρωση του αιτούντα μέσω του Σ.ΗΛ.Υ.Α. και προώθηση στην ΕΕΤΤ
Έλεγχος του φακέλου της αίτησης από την ΕΕΤΤ
Χορήγηση άδειας κατασκευής κεραίας ή τροποποίηση υφιστάμενης άδειας
Ενημέρωση Αιτούντα και Μητρώου Κεραιών Σ.ΗΛ.Υ.Α.
Ενημέρωση για τις αρμοδιότητες της ΕΕΤΤ σε θέματα κεραιών
Σύστημα Ηλεκτρονικής Υποβολής Αιτήσεων Κατασκευών Κεραιών (ΣΗΛΥΑ)